**יחידת עוקץ** (יחידה 7142) היא יחידת הכלבנים של צה"ל. תפקידה להפעיל כלבים בשימוש צבאי למשימות ייעודיות. היחידה כפופה למפקדת זרוע היבשה. לוחמי היחידה הם לוחמי קומנדו המבצעים פעילויות מבצעיות בשגרה ובחירום תוך הפעלת אמל"ח ייחודי – כלב, אשר מספק יתרונות מבצעיים ייחודיים שאין להם תחליף אנושי או טכנולוגי.

היחידה הוקמה בשנת 1974 במטרה לתת מענה לאירועי בני ערובה. מאז, היחידה לקחה חלק בכלל אירועי הלחימה של צה"ל, תוך שהיא גדלה ומרחיבה את תחומי הפעילות בהם ניתן למצות את יתרונו של לוחם המפעיל את הכלב בשדה הקרב.

היחידה פועלת בשיתוף פעולה עם כלל יחידות הצבא הלוחמות, ולעיתים תכופות עם שייטת 13, סיירת מטכ"ל, שלדג וחטיבת הקומנדו, בשגרה ובחירום. בנוסף, פועלת היחידה באופן עצמאי, ומבצעים מסוג זה נחשבים כמסווגים ביותר.

היסטוריה
--------

חיילי יחידת עוקץ בתמונה קבוצתית עם שר הביטחון משה יעלון ומזכיר ההגנה האמריקני צ'אק הייגל, אפריל, 2013
נוהג וכלב מיחידת עוקץ
כלב בעת אימון
בשנת 1939 הוקם "ארגון נוהגי כלבי כשירות" - יחידת הכלבים של ההגנה. הכלבים שאולפו על ידם פעלו במגוון משימות כמו איתור מטענים, גישוש ואבטחה. בשנת 1948, עם הקמת המדינה, עברה היחידה לצה"ל ובסיסה נקבע בבית הספר לכלבי נחייה של ד"ר רודולפינה מנצל בקריית חיים. היא כונתה: "מחלקת נוהגי הכלבים" והייתה כפופה לחיל המשטרה הצבאית. המחלקה מנתה כחמישים חיילים וכמה מאות כלבים אשר הופעלו בכל החזיתות. חיילי המחלקה אימנו את הכלבים למספר תפקידים ובהם: השתלטות על עמדות מקלעים, איתור פצועים, גילוי מוקשים ועוד. האימונים כללו צניחה עם כלבים. המחלקה פעלה עד שנת 1954 ואז פורקה.

בעקבות אסון מעלות בשנת 1974, הוקמה על ידי יוסי לבוק, דאז אזרח עובד צהל ומומחה לעבודה עם בעלי חיים, יחידה חדשה של לוחמים לצד כלבים למטרות לוחמה בטרור. באסון, הכוחות הלוחמים כשלו בחילוץ והמחבלים רצחו 22 ילדים שלקחו כבני ערובה. בין היתר הכשל היה נעוץ בכך שהכוחות זיהו לא נכון את הקומה בה שהו החטופים. השילוב בין הלוחמים לכלבים היה במטרה שהכלבים יידעו להוביל את הלוחמים למיקומם המדויק של המחבלים ואף לתקוף ולהפתיע אותם במהירות ובעוצמה, כאשר מייד לאחר מכן ייכנס הכוח הפורץ שישחרר את בני הערובה.

לבוק היה מפקדה הראשון של היחידה בפועל שהייתה כפופה בזמנו לסיירת מטכ"ל. יהודה מילר היה המאמן הראשי שהתווה הפעלת כלבים שלא על בסיס משמעת ותלות במאמן אישי, אלא הפעלת הכלבים על בסיס אינסטינקטים והתניות.[דרוש מקור] תפקידה של היחידה היה לאמן כלבים לתקיפת חוטפים בפיגועי מיקוח ואירועי בני ערובה. היחידה הוצבה תחת פיקוד ראש ענף לוחמה בטרור במפקדת קצין חי"ר וצנחנים ראשי.

בתחילה שירתו בה רק אחד עשר נוהגים וכלביהם, רובם יוצאי יחידות מובחרות ובעלי הכשרת חיל רגלים, שלאחר שסיימו את שירותם הסדיר, נדרשו לעבור מיון על מנת להגיע ליחידה. היחידה הייתה סודית, ורק קומץ אנשים ידעו על קיומה, לא כל שכן על תפקידה. לאור ההצלחה הרבה הוחלט להגדיל את היחידה על מנת שכל היחידות המיוחדות יוכלו לשתף עימה פעולה וכיום הפכה יחידת עוקץ לחוד החנית של כלל יחידות העילית של צה"ל.

מרגע קבלת ההחלטה על הרחבתה של היחידה, ליוסי לבוק הוקצו שלושה חודשים למשימה. היחידה קיבלה שטח במרכז הארץ אשר נבנו בו מכלאות ומתקני אימון. גיורא זורע וצוות מסיירת מטכ"ל, ובתוכם יוני נתניהו, סגן מפקד הסיירת דאז, סייעו רבות בהקמת התשתית להקמת הבסיס.

היחידה הייתה מעורבת, כבר בשנת הקמתה, בחילוץ בני הערובה ממלון סבוי אשר לוחמיה וכלביהם הוקפצו לאירוע יחד עם לוחמי סיירת מטכ"ל. במרץ 1975 קיבלה את מספרה הרשמי - יחידה 7142. היחידה קיבלה תשומת לב וחשיפה ראשונה במבצע שחרור בני הערובה בפיגוע במשגב עם בשנת 1980, אשר בתחילה הוטלה המשימה על סיירת גולני, אך זו נכשלה והמשימה הוטלה על סיירת מטכ"ל בפיקודו של סא"ל עוזי דיין יחד עם לוחמי עוקץ וכלביהם.

כוח הפריצה התחלק לשתיים, כוח אחד לווה על ידי הלוחם אדר עוקץ וכלבו טומי שפרצו דרך הדלת הראשית, והכוח השני לווה על ידי סגן מפקד הסיירת דאז ברוך גולדברג וכלבו סטיב שפרצו דרך החלון, ובנוסף לכך גולן ואלי, שניים מלוחמי היחידה יפרצו יחד עם הכלבים ברנדי, ברק ודדי. לאחר ניסיון הפריצה הראשוני התברר שהמחבלים חסמו את דלת הכניסה עם מיטת קומתיים ולכן הצטרף סטיב לכוח הפריצה הנוסף שהצטרף אליהם. כשהגיע סטיב למרחק של כשמונה מטרים מהמבנה, הושלך לעבר הכוח רימון שהתפוצץ מתחת לגוף הכלב, שנהרג ובכך ניצלו כלל הלוחמים שרצו אחריו.

עם הכוח השני נכנס הכלב טומי שהוביל את הפריצה מהחלון והגיע לחדר שדלתו הייתה פתוחה. מאחורי הדלת עמד מחבל כשנשקו דרוך והוא ממתין לבואם של הלוחמים. כאשר טומי נכנס לחדר, זיהה את המחבל והסתער עליו. בזמן זה המחבל גלגל לעברו רימון והפעם הפגיעה בטומי הייתה קטלנית. לאחר בדיקה פתולוגית, הסתבר שחדרו לגופו של טומי 27 קליעים ואף מספר רב של רסיסים מהרימון. במהלך מלחמת לבנון הראשונה השתתפו צוותים של היחידה במשימות מגוונות בגזרות השונות ובזכות יכולותם המגוונות הצילו הלוחמים וכלביהם עשרות לוחמים שהשתתפו במערכה. במהלך המערכה, כוח מחטיבת הנח"ל שהה לא הרחק ממוצב טייבה בגזרה המרזית של אזור הביטחון בדרום לבנון, לא רחוק משם זיהתה הכלבה קאיה מטען. אלמלא הייתה שם, הכוח היה עולה עליו. זו דוגמה אחת מני רבות לפעילות היחידה במערכה זו.

צוות של היחידה נמנה עם הכוחות שהשתתפו בחילוץ בני הערובה בקו 300 בשנת 1984. ה"כלבייה", שזוהתה עד אז רק במספרה הרשמי, זכתה לשם רשמי: יחידת "עוקץ". במבצע כחול וחום בלבנון בשנת 1988 נעשה ניסיון כושל להשתמש בכלבים שלגופם הולבשה חגורת נפץ, אשר היו אמורים לרוץ לבונקרים של מחבלים ולהתפוצץ בהם. מאז לא עשתה עוד היחידה שימוש בכלבים "מתאבדים". בשנת 1999 במבצע חיסול ראשי החמאס, האחים עאדל ועימאד עוודאלה בחברון, פרצו הכלבים ראשונים לבית המחבלים יחד עם לוחמי הימ"מ.

בשנת 2002, לאחר הפיגוע במלון פארק ומבצע חומת מגן, נשלחה קבוצה של כלבנים מהיחידה לקליפורניה, להשתלמות בשיטת אימון אילוף ייחודית בארגון "פאפס פור פיס". בהמשך נשלחו צוותים נוספים והיחידה קיבלה תרומה של עשרות כלבים מארגון זה.

בשנת 2005 היחידה הוכפפה למרכז הטסה והכשרות מיוחדות (מרהו"ם).

בשנת 2007 עוצב ליחידה תג יחידה.

במהלך מבצע עופרת יצוקה איתרו כלבי היחידה כ-30 מטעני חבלה. שלושה כלבים נהרגו.

בשנת 2010 זכתה היחידה בפרס הרמטכ"ל ליחידות מצטיינות.

בשנת 2014, במהלך מבצע "שובו אחים" הופעלו עשרות מכלבי היחידה בגזרת איו"ש - לוחמות עם כלבים לאיתור חנ"מ ואמל"ח ולוחמים עם כלבי תקיפה וכלבי הצלה. במהלך מבצע צוק איתן, לוחמי היחידה וכלביהם פעלו לאיתור מטענים, איתור פירי מנהרות וסריקתם, ואיתור מחבלים. במהלך הלחימה ברצועת עזה נהרגו ארבעה מכלבי היחידה, שניים מהם תוך הצלת חיי לוחמים. על פועלה קיבלה היחידה צל"ש מפקד אוגדה, מקצין חי"ר וצנחנים ראשי.

בשנת 2022 זכתה היחידה בפרס אות הערכה מטעם הרמטכ"ל לאור עשייתה המבצעית הענפה, האיכותית והיוצאת דופן בביטחון השוטף ובמבצעים מיוחדים של היחידה.

ביולי 2023 השתתפו לוחמי עוקץ במבצע בית וגן במרחב העיר ומחנה הפליטים ג'נין במסגרתה ביצעו לוחמי היחידה בשיתוף פעולה עם חטיבת הקומנדו פעולות התקפיות אשר כוללות סיכול תשתיות טרור, סימון וזיהוי מטעני חבלה ותקיפת מבוקשים.

במתקפת הפתע על ישראל ב-2023, כחלק ממלחמת חרבות ברזל, הוקפצו לוחמי יחידת עוקץ ככוחות אורגניים ליישובי העוטף והיו לכוח השני שהגיע לאזור אחרי לוחמי סיירת מטכ"ל. לוחמי היחידה ניהלו קרבות עיקשים כנגד המחבלים וחילצו אזרחים רבים תחת אש, כל זאת כאשר שאר לוחמי היחידה חברו במקביל לכלל הכוחות המיוחדים שפעלו באירוע.
במהלך הקרבות לשחרור היישובים נהרג קצין לוחם ביחידה, רב סרן אריה צירינג ז״ל, מפקד פלגת תקיפה ביחידה.

לוחמי היחידה וכלביהם לוקחים חלק מרכזי בתמרון בעזה יחד עם כלל הכוחות המתמרנים באיתור ולחימה במנהרות עם כוחות מיוחדים, איתור, זיהוי ותקיפת מחבלים, סימון מטענים וחומרי נפץ ועוד. בקרבות נהרגו 21 כלבים.

ב-6 במרץ 2024 במהלך התמרון הקרקעי בעזה איבדה היחידה את אחד מלוחמיה סמ"ר דויד ששון במהלך פיצוץ מטען במסגרת היתקלות עם מחבלים.

מפקדי היחידה
------------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. את שאר התאים.

| שם | תקופת כהונה | הערות |
| --- | --- | --- |
| יוסי לבוק | 1974 |  |
| בעז יוסיפון |  |  |
| ברוך גולדברג |  |  |
| גיל בנדר |  |  |
| שלומי קני |  |  |
| ניר מוקוטוב | 1998–2001 |  |
| אריק אלעזר |  | לימים מפקד חטיבת מרום ומפקד מחוז צפון בפיקוד העורף |
| יוני אורון |  |  |
| יואב כוכבא |  |  |
| ירון סיטבון | 2009–2012 | לימים מפקד חטיבת מרום |
| אריאל בן דיין | 2012–2014 | לימים מפקד חטיבת מרום |
| דוד (דודו) עבו | 2014–2017 |  |
| גיל אליה | 2017–2020 | מפקד חטיבת מרום |
| י' | 2020–2022 |  |
| ע' | ספטמבר 2022– |  |
|

ייעודי כלבי היחידה
------------------

לכלבים של יחידת עוקץ מספר יכולות, לכל כלב יכולת וייעוד משלו. כל אחד מהכלבים של היחידה נבחר אישית ומאולף.

יכולות היחידה
* כלבי תקיפה, אשר מאתרים, מסמנים ותוקפים מחבלים.
* כלבים לזיהוי חומרי נפץ, אשר מטרתם לזהות ולסמן מטעון חומרי חבלה לפני הגעת כוחות צה"ל.
* כלבים לזיהוי אמל"ח.
* כלבים לזיהוי סימני חיים באתרי אסון, ואיתור גופות.
* צוותים מסווגים אשר לא ניתן לחשוף.

גיוס ומיונים ליחידה
-------------------

בעבר היה ניתן להגיע אל היחידה דרך גיבוש היח"טיות של חטיבת כפיר. כיום, המיון ליחידה מתבצע בשני שלבים ישירות ביחידת עוקץ, יום חשיפה, שבו נחשפים המלשב"ים לחלק מיכולות היחידה (אינו ממיין) וגיבוש לוחמים אליו מזומנים מלשב"ים העומדים בדרישות הסף של היחידה וביצעו יום חשיפה. יום החשיפה מתקיים באזור חודש פברואר בארבעה מועדים שונים ואורכו הוא יום אחד, כאשר לכל מועד יזומנו מלשב"ים שונים אשר סימנו במנילה שברצונם להגיע לעוקץ, והמלש"בים העוברים אותו מזומנים לגיבוש ליחידה.

הגיבוש שמורכב ברובו מתכנים פיזיים ומנטליים, מתקיים אחת לשנה באזור החודשים מרץ-אפריל. אלו שעוברים את הגיבוש ליחידה ומתקבלים אליה, מתגייסים במחזור חד שנתי בגיוס בדצמבר. החיילים מקובצים לשלושה צוותים, ומבצעים הכשרה לרובאי 07 הכוללת הכשרה של קליעה, שדאות וכושר גופני גבוה בפלוגה ייעודית של עוקץ בבא"ח צנחנים (עד מחזור נובמבר 18 הטירונות התבצעה בבא"ח כפיר). לאחר סיום הטירונות בבא"ח צנחנים עולים הצוותים ליחידה, שם עוברים לוחמיה הכשרת קומנדו וטירונות יחידה, קורס צניחה, שבועות ירי באקדח ובנשק ארוך, שבועות לוחמה בשטח בנוי ושטח פתוח, שבועות לוחמה זעירה, קורס לוחמה בטרור, שבועות ניווט, סבך וקרב מגע. לאחר חמישה חודשים ביחידה (8 חודשים מהגיוס) הלוחמים מקבלים כלב ומתחילים הכשרה ייעודית - לוחם עוקץ בנושא לחימה לצד אמל"ח מיוחד במשך של כ-8 חודשים נוספים עד לסיום המסלול (סה"כ 16 חודשי הכשרה).
  
לאחר סיום המסלול הלוחמים עולים לפלגות המבצעיות, בהן הם מבצעים פעילויוות מבצעיות על בסיס יום יומי בכל גזרות הלחימה והבט"ש בצה"ל, בשטחי מדינת ישראל ומעבר לגבולותיה, זאת לצד שמירה על שגרת אימונים אינטנסיבית לאורך כל ימות השנה.

צוות הלוחמות
------------

בשנת 2002, בעקבות מבצע חומת מגן, הוקמה פלגה של לוחמות בלבד בשם פלגת מגן אשר מפעילה כלבים לאיתור אמצעי לחימה וכלבי קיצון. עיקר עבודתן היה במעברים באזור יהודה ושומרון, לסיכול פיגועי הטרור שיצאו מהשטחים. הצוות פועל הן במחסומים והן בפעילויות מסוג סריקות למציאת אמצעי לחימה ומיפויים (שרטוט והשגת מידע על אזורים עירוניים). הצוות פועל בצורה יומיומית, כל לוחמת עם כלבה האישי, כאשר כל אחת חוברת לאחד מהגדודים או היחידות המיוחדות. עיסוק נוסף של הלוחמות הוא יכולת הקיצון, אשר ייעוד הכלבים שלהן הוא זיהוי גופות ונעדרים באתרי אסון בעורף מדינת ישראל.

במהלך האינתיפדה השנייה הוחלט לתגבר את המחסומים בשטחים בנוהגות 'עוקץ' ובכלביהן, אשר מאומנים באיתור אמצעי לחימה מוסלקים בעזרת חוש הריח.

פלגת מגן ביחידה, היא פלגה ללוחמות בלבד. היחידה איננה מעורבת, המיון, המסלול על כל תכניו, השירות, והייעוד המבצעי של הלוחמים והלוחמות נפרדים לחלוטין. אורך המסלול של הלוחמים הוא 16 חודשים, ושל הלוחמות 11 חודשים.

גיבוש לבנות מתקיים בסמוך לשלושת מחזורי הגיוס של צה"ל: מרץ, אוגוסט ונובמבר, מתוך הלוחמות שהתגייסו לגדוד קרקל ואורך כיומיים. אלה שעוברות את הגיבוש ליחידה ומתקבלות אליה, מבצעות הכשרה לרובאי 07 יחד עם מגויסות קרקל בבא"ח סיירים, ולאחריו מבצעות קורס כלבנות והכשרה ייעודית של לוחמת עוקץ ביחידה. בסיום מסלול ההכשרה ביחידה (כ11 חודשים), עולות הלוחמות לפלגת הלוחמות המבצעית – פלגת מגן. בדומה לכלל הלוחמות בצה"ל, הלוחמות ביחידה חותמות על התנדבות לתפקידי לחימה. התנדבות זו כוללת בתוכה שירות של 32 חודשים בהתאם למסמך עליו חותמות הבנות - "דין אישה כדין גבר".

חשיפה תקשורתית
--------------

בדצמבר 2008 הודחו ונאסרו קצין וארבעה מפקדים נוספים שעסקו בהכשרת הטירונים של היחידה, בשל התעללות בלוחמים.

בחודש יוני 2012 הודיע צה"ל כי הוא מפסיק את השימוש בכלבים למטרת פיזור הפגנות של פלסטינים בשטחים. זאת לאחר שבחודש מרץ הופץ סרטון בו נראה רועה גרמני תוקף מפגין פלסטיני בכפר קדום.

על אף ההודעה מ-2012, בחודש מרץ 2015 נחשף סרטון המתעד חיילים מיחידת "עוקץ" עוצרים נער פלסטיני, לאחר שהשליך אבנים, באמצעות כלבי תקיפה. הנער אושפז עקב הפגיעות שנגרמו לו. לטענת קצין בכיר באוגדת איו"ש, השימוש בכלבים הופסק רק לצורכי פיזור הפגנות אך לא לשימוש במארבים.

הנצחה
-----

בכל שנה, ב-30 באוגוסט, מתקיים בבית הקברות שבבסיס היחידה טקס זיכרון לכלבים שמתו במהלך שירותם. בית הקברות הוקם בעזרת תרומה של יהודי אמריקאי שביקש להישאר בעילום שם. בבית הקברות קבורים כלבי היחידה שנהרגו במהלך הקרב, ועל מצבותיהם רשום הכיתוב "נפל בקרב"; וכלבים שנפטרו ממחלות או מזיקנה, ועל מצבותיהם נכתב "נפל במהלך שירותו". בבית הקברות ניצב פסל אבן של לוחם וכלבו, שעוצב בהשראת הכלב "אוסקר", שנהרג בשנת 2003 בחברון ואשר לא ניתן היה לחלץ את גופתו.

לקריאה נוספת
------------

* מאירה גונט, **לחשוב בשש רגליים** - סיפורו של יוסי לבוק, מקים היחידה, הוצאת ספרי צמרת, 2016.

קישורים חיצוניים
----------------

ויקישיתוף מדיה וקבצים בנושא **יחידת עוקץ** בוויקישיתוף
* יחידת עוקץ, באתר זרוע היבשה
* מפרופ' רודולפינה מנצל ועד ליחידת "עוקץ" - כלבים בצמרת, תערוכה באתר של ארכיון צה"ל ומערכת הביטחון
* אתר עמותת ההולכים בראש - עמותת בוגרי היחידה, באתר עמותת ההולכים בראש - עמותת בוגרי היחידה, ‏יולי 2023
* יחידת עוקץ, באתר "יחידה"
* איתי אשר, לב של כלב, באתר nrg‏, 18 באפריל 2003
* ארז ארליכמן, עוקצים על ארבע, באתר ynet, 9 בנובמבר 2007
* יואב לימור, אלפא דוג, באתר ynet, 8 במאי 2009
* ניר קוסטי, תרגיל עוקץ, התפרסם במקור ב"במחנה", 23 בספטמבר 2009; בארכיון האינטרנט
* סמדר שיר, ידיעות אחרונות, חיי כלב, באתר פרש
* סרטונים מעיין טרנופולסקי, העוקץ הבלגי: ביקור נדיר בכלביית צה"ל, באתר וואלה!, 12 ביולי 2011
* תמר מרי, חיות וחברה, גיבורים שנשכחו: כלבים במלחמות האדם, באתר ynet, 25 באפריל 2012
* סרטונים אוהד חמו, ‏תיעוד: הלחימה ב"צוק איתן" מעיניהם של הכלבים הלוחמים, באתר ‏מאקו‏, 9 באוקטובר 2014
* ערן נבון, יחד באש ובמים, באתר ישראל היום, 10 באוקטובר 2014
* אתר למנויים בלבד  יוסי יהושוע, חושפת שיניים, באתר "ידיעות אחרונות", 24 בספטמבר 2015
* רן פוני, "כלב יותר טוב מכל רובוט", באתר ישראל היום, 29 בספטמבר 2018
* אבי בלדי, ביקור בבית הקברות לכלבים של יחידת 'עוקץ', בבלוג "עונג שבת", 21 ביוני 2019
* נועם אמיר, ‏הצצה לפעילות יחידת עוקץ שאילפה את ההולכים על ארבע להציל חיים, בעיתון מקור ראשון, 5 במאי 2022
* חנן גרינווד, "מצאו את דיאבלו שוכב על נדב, ושניהם מתים", באתר ישראל היום, 3 במאי 2022
* ליאת רון‏, ככה מתנהג חבר? צה"ל מפקיר את הכלבים שמצילים חיים, באתר וואלה!‏, 6 ביולי 2023
* תיעוד מהלחימה המשותפת של לוחמי וכלבי יחידת עוקץ ברצועת עזה, באתר צה"ל, 26 בנובמבר 2023
* רס"ל י', הלמידה המבצעית בעוקץ (פודקסט), אתר מערכות, 2024
* אתר למנויים בלבד עידו שמחוני, מבעד לעדשה של חייל עוקץ - בלוג צילום, באתר הארץ, 17 בינואר 2024

הערות שוליים
------------

1. 1 2 3  מערכת אתר צה"ל, יחידת עוקץ, באתר www.idf.il, ‏29/05/2022
2. ↑  שמעון כהן, הלך לעולמו מקים יחידת 'עוקץ', באתר ערוץ 7, 27 בנובמבר 2019
3. ↑  יוסף לבוק, באתר עיריית בת ים
4. ↑   4 עובדות על לוחמינו על 4 לכבוד יום הכלב הבינלאומי, באתר צה"ל
5. 1 2  אביחי בקר, "**זרקו אותו לכלבים**", הארץ, 6 באפריל 1999
6. ↑  סרטונים אור הלר, יחידת הכלבנים עוקץ בפעולה, באתר nana10‏, 21 באוקטובר 2008 - כתבה מתוך חדשות 10
7. ↑  יואב לימור, אלפא דוג, באתר ynet, 8 במאי 2009
8. ↑  יהושע בריינר‏, יחידה עם שיניים: "עוקץ" זכתה בפרס הרמטכ"ל, באתר וואלה!‏, 28 בדצמבר 2010
9. ↑  אמיר בוחבוט‏, "הלוחם שהכלב שלו נהרג נקשר אליו כמו אל אח קטן", באתר וואלה!‏, 9 באוקטובר 2014
10. ↑  יואב זיתון, גיבורים על ארבע: 4 כלבים נהרגו במבצע, באתר ynet, 1 באוגוסט 2014
11. ↑   ציוץ של צבא ההגנה לישראל ברשת החברתית אקס (טוויטר), 14 באוקטובר 2023
12. ↑  ידידו הטוב של הלוחם: כלבי "עוקץ" הביאו לחיסול 10 מחבלים וחילוץ של 200 אזרחים, באתר וואלה!‏, 14 באוקטובר 2023
13. ↑  הותר לפרסום 4 כלבים נפלו
14. ↑  ניר דבורי, ‏הותר לפרסום: סמ"ר דויד ששון נפל בקרב בדרום הרצועה, 5 נפצעו קשה, באתר ‏מאקו‏, 6 במרץ 2024
15. ↑  אמיר בוחבוט‏, איש הכוחות המיוחדים: אריק אלעזר מספר על השירות, באתר וואלה!‏, 5 בנובמבר 2011
16. ↑  סרטונים אמיר בוחבוט‏, "הלוחם שהכלב שלו נהרג נקשר אליו כמו אל אח קטן", באתר וואלה!‏, 9 באוקטובר 2014
17. ↑   רשימת המינויים החדשים בזרוע היבשה, באתר צה"ל, 16 בפברואר 2020
18. ↑   מפקד חדש ליחידת עוקץ, באתר צה"ל, 6 בספטמבר 2022
19. ↑  נורית בלקין, יחידת "עוקץ": כלבים מצילים חיים, באתר ynet, 7 בדצמבר 2004
20. ↑  לוחמות עם עוקץ: להיות לוחמת ביחידת הכלבנים, באתר ‏מאקו‏, 11 במרץ 2012
21. ↑  אמיר בוחבוט‏, "העוקץ הישראלי": ריאיון עם לוחמת מיחידת הכלבנים, באתר וואלה!‏, 09 בפברואר 2013
22. ↑  אמיר בוחבוט, התעללות בצה"ל: מפקדים דרכו על גבם של טירונים, באתר nrg‏, 17 בדצמבר 2008
23. ↑  גילי כהן, צה"ל מפסיק את השימוש בכלבים לפיזור הפגנות בגדה, באתר הארץ, 15 ביוני 2012.
24. ↑  אליאור לוי ויאיר אלטמן, מפגין פלסטיני ננשך על-ידי כלב של צה"ל - ונעצר, באתר ynet, 16 במרץ 2012
25. 1 2  גילי כהן, חיילים עצרו נער פלסטיני בעזרת כלבים, באתר הארץ, 2 במרץ 2015.
26. ↑  אבי בלדי, ביקור בבית הקברות לכלבים של יחידת 'עוקץ', בבלוג "עונג שבת", 21 ביוני 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007438619405171

 |